Virallinen lehti nro C 098 , 09/04/1999 s. 0295



B4-1085, 1090, 1103, 1135, 1142/98 Päätöslauselma uskonnollisesta suvaitsemattomuudesta ja autoritarismista Pakistanissa Euroopan parlamentti, joka - ottaa huomioon Yhdistyneiden kansakuntien ihmisoikeuksien peruskirjan, - ottaa huomioon Euroopan unionin ja Pakistanin välillä parhaillaan käytävien neuvottelujen kohteena olevan yhteistyösopimuksen ja sen viittaukset ihmisoikeuksiin ja demokraattisiin periaatteisiin, - ottaa huomioon aikaisemmat päätöslauselmansa Pakistanin ihmisoikeuksista ja erityisesti 18. kesäkuuta 1998 antamansa päätöslauselman Pakistanin jumalanpilkkalaeista ((EYVL C 210, 6.7.1998, s. 211.)), A. on syvästi huolissaan Noshehran kaupungissa 18. marraskuuta 1998 tapahtuneesta 9 kristityn murhasta, joka on viimeisin monista uskonnollisiin vähemmistöihin kohdistuneista väkivallanteoista, B. suhtautuu kielteisesti Ahmadi- ja siiamuslimivähemmistöjen jäseniin kohdistettavaan syrjintään, C. on huolissaan siitä, että laajasti väärinkäytettyjen jumalanpilkkalakien kaltaiset voimassa olevat säädökset käytännössä tukevat tällaisia väkivaltaisuuksia ja suvaitsemattomuuden osoituksia, D. suhtautuu huolestuneesti raportteihin, jotka koskevat väkivallan lisääntymistä ja sitä, että Karachissa sovellettiin 21. marraskuuta 1998 valtiosäännön 245 artiklaa, jonka perusteella armeija kutsutaan avustamaan poliisia ja korkeimman oikeusasteen toimivalta perusihmisoikeuksiin nähden kumotaan alueilla, joilla armeijaa käytetään, E. pahoittelee sitä, että kaksi Muttahida Quami -liikkeeseen kuuluvaa parlamentin jäsentä vangittiin ja heitä kohdeltiin huonosti järjestön Karachissa sijaitsevaan pääkonttoriin 21. marraskuuta 1998 tehdyn ratsian yhteydessä, F. on huolissaan lukuisista mielivaltaisista pidätyksistä, vankien huonosta kohtelusta ja vankien kuolemista Pakistanin poliisin huostassa, G. on syvästi huolissaan Pakistanin valtiosäännön muutoksesta nro 15, jonka kansalliskokous hyväksyi 9. marraskuuta 1998 ja joka odottaa senaatin päätöstä, H. ottaa huomioon lukuisten Pakistanin oppositiopoliitikkojen ja ihmisoikeusaktivistien lausunnot, joissa ilmaistiin syvä huolestuneisuus kyseisen valtiosäännön muutoksen mahdollisen hyväksymisen johdosta ja siitä johtuvasta naisten ja uskonnollisten vähemmistöjen perusvapauksien rajoittamisesta, I. on huolissaan siitä, että vaikka tämä laki sisältää myös takuut siitä, että se ei vaikuta ei-muslimien asemaan ja lakeihin, sen muut säännökset käytännössä mitätöivät tämän takuun luomalla olosuhteet, joissa uskonnollisiin vähemmistöihin kohdistuva vihamielisyys on vaarassa lisääntyä, J. katsoo, että Pakistan on Saudi-Arabian ja Yhdistyneiden Arabiemiraattien lisäksi ainoa maa, joka tunnustaa virallisesti Talibanien hallinnon; 1. Vetoaa Pakistanin senaattiin valtiosäännön muutoksen nro 15 hylkäämiseksi ja kehottaa kaikkia niitä, jotka haluavat ylläpitää perusihmisoikeuksia ja -vapauksia, toimimaan muutoksen hylkäämiseksi; 2. Kehottaa jälleen muuttamaan jumalanpilkkalakia, jota edelleen käytetään törkeästi väärin uskonnollisten vähemmistöjen sortamiseen, ja kehottaa ryhtymään toimenpiteisiin, joilla väärinkäytökset estetään niin kauan kuin nykyinen laki on voimassa; 3. Kehottaa Pakistanin hallitusta ryhtymään tehokkaisiin toimiin ihmisoikeuksien edistämiseksi, vankilaolot mukaan lukien; 4. Pyytää harkitsemaan politiikkaa, joka käsittää laajemmat neuvottelut ja vuoropuhelun Sindhissä ja erityisesti Karachissa, jotta tunnustetaan, että sorron jatkuminen voi vain pahentaa kaupungin nykyisiä ongelmia; 5. Kehottaa Pakistania lopettamaan Afganistanin Taliban-hallinnon tukemisen ja fundamentalististen Taliban-koulujen ja -keskusten leviämisen Pakistanissa; 6. Muistuttaa Pakistania siitä, että EU pitää ihmisoikeuksien kunnioittamista tärkeänä ja katsoo niiden muodostavan parhaillaan käytävien neuvottelujen kohteena olevan yhteistyösopimuksen olennaisen osan; 7. Kehottaa puhemiestään välittämään tämän päätöslauselman komissiolle, neuvostolle ja Etelä-Aasian taloudellisen yhteistyön liitolle sekä Pakistanin hallitukselle, kansalliskokoukselle ja senaatille.